Pääesikunnan viestinnästä kerrotaan, että asianosaista ei ole vielä kuultu.

Tampereella lauantaina järjestetyssä Pohjoismaisen vastarintaliikkeen mielenosoituksessa yhdellä mielenosoittajalla näkyi asu, joka muistutti armeijan pukua.

– Jos henkilöllä on kaupasta ostettu retkipuku, sitä saa käyttää vapaasti. Jos se on kaupasta ostettu retkipuku ja siihen on liitetty meidän tunnuksiamme, niin niiden käyttäminen sellaisessa ei ole oikein, Puolustusvoimien pääesikunnan viestinnästä vastaava Anna Lind kertoi aiemmin.

Nyt pääesikunnalle on varmistunut, että marssilla nähty nuorimies suorittaa parhaillaan varusmiespalvelusta. Tällöin häntä koskee yleisen palveluohjesäännön kohta 548: sotilaspuvun ja siihen kuuluvan pukineen käyttö on kielletty puoluepoliittisessa toiminnassa, vaalimainonnassa ja mielenosoituksissa eikä sen käyttöä vapaa-ajalla pidetä suotavana julkisissa mielipiteenilmaisun kaltaisissa tilaisuuksissa.

Asiasta uutisoi ensimmäisenä Aamulehti.

Lind kertoo Ilta-Sanomille, että palveluspuvussa esiintyneen henkilöllisyys on tullut puolustusvoimien tietoon muun muassa runsaasta kansalaispalautteesta. Vielä maanantaina kyseistä varusmiestä ei ehditty kuulemaan asiasta.

– Pääesikunta selvittää nyt tätä tapausta. Tarkkoja yksityiskohtia en vielä tässä vaiheessa osaa sanoa, Lind kertoo.

Lindin mukaan puolustusvoimat selvittää muun muassa, onko kyseinen henkilö ollut tietoinen yleisen palvelusohjesäännön sotilaspuvun käyttöön liittyvistä kohdista.

Mahdollisista kurinpidollisista seuraamuksista keskustellaan vasta, kun pukua käyttänyttä on kuultu ja asia on selvitetty perin pohjin.

Sotilaspuvun käyttö mielenosoituksissa on noussut aiemminkin pinnalle. Ilta-Sanomat kertoi heinäkuussa 2016, että puolustusvoimien ylikersantti osallistui Pride-kulkueeseen sotilaspuvussa.

Tuolloin puolustusvoimat ilmoitti, ettei pidä sotilaspuvun käyttöä kyseisen kaltaisissa tilaisuuksissa suotavana.